कांग्रेस का बीजेपी पर निशाना, कहा- 'मॉडल कोड ऑफ कंडक्ट' अब 'मोदी कोड ऑफ कंडक्ट' बन गया है  
योगी आदित्यनाथ के बयान पर बवाल 
कांग्रेस ने बीजेपी पर साधा निशाना 
चुनाव आयोग को भी घेरा
लोकसभा चुनाव की तारीखें जैसे-जैसे नजदीक आ रही हैं, राजनीतिक दलों के बीच जुबानी जंग भी बढ़ गई है. अब कांग्रेस ने बीजेपी पर निशाना साधते हुए कहा कि 'मॉडल कोड ऑफ कंडक्ट' अब 'मोदी कोड ऑफ कंडक्ट' बन गया है. कांग्रेस के मुख्य प्रवक्ता रणदीप सुरजेवाला ने ट्वीट कर कहा, 'क्या एमसीसी (मॉडल कोड ऑफ कंडक्ट) अब बन गया है - मोदी कोड ऑफ कंडक्ट'. उन्होंने दावा किया, ''आदित्यनाथ भारतीय सेना का अपमान करते हैं और चुनाव आयोग उन्हें 'प्रेम पत्र' लिखता है. नीति आयोग के उपाध्यक्ष न्याय योजना को कोसते हैं - चुनाव आयोग कहता है 'आगे से मत करें'. उन्होंने सवाल किया, ''चुनाव आयोग सत्तासीन ताक़तों को सच्चाई का आईना दिखाने से घबरा क्यों रहा है?"
क्या MCC अब बन गया है -
'Modi Code of Conduct'
आदित्यनाथ भारतीय सेना का अपमान करते है - EC उन्हें 'प्रेम पत्र' लिखता है।
नीति आयोग VC न्याय योजना को कोसते हैं - EC कहता है 'आगे से मत करें'।
चुनाव आयोग ‘सतासीन ताक़तों को सच्चाई का आईना' दिखाने से घबरा क्यों रहा है? pic.twitter.com/SbSPe5SeEW
आपको बता दें कि चुनाव आयोग ने उत्तर प्रदेश के मुख्यमंत्री योगी आदित्यनाथ को उनके ‘मोदीजी की सेना' वाले बयान के लिए हल्की नाराजगी जताते हुए छोड़ दिया है और भविष्य में उन्हें अपनी टिप्पणियों में सावधानी बरतने को कहा है. सूत्रों के मुताबिक योगी के बयान से चुनाव आयोग संतुष्ट नहीं था और उसने उनसे कहा कि भविष्य में अपने बयानों में अधिक सावधानी बरतें. उन्होंने कहा कि चुनाव आयोग ने आदित्यनाथ से यह भी कहा कि वरिष्ठ राजनेता और महत्वपूर्ण पद काबिज होने के नाते उनके बयान में उनका कद झलकना चाहिए. दूसरी तरफ, आयोग ने कांग्रेस के चुनावी वादे के रूप में घोषित ‘न्याय योजना' की नीति आयोग के उपाध्यक्ष राजीव कुमार द्वारा की गयी आलोचना को चुनाव आचार संहिता का उल्लंघन करार दिया है. आयोग ने उन्हें इस मामले में भविष्य में ‘‘सतर्कता'' बरतने की नसीहत दी है.